নির্বাচনের আগে পুলিশে নিয়োগের পরীক্ষা! কী জানাল নবান্ন?

ওয়েব ডেস্ক: আগামী বছর পশ্চিবঙ্গের বিধানসভা নির্বাচন। তার আগে রাজ্যের কর্মসংস্থানের মধ্যে দিয়েও রাজনৈতিক বার্তা দিতে চাইছে মুখ্যমন্ত্রী মমতা বন্দ্যোপাধ্যায়ের সরকার। এই প্রেক্ষাপটে পুলিশের নিয়োগ প্রক্রিয়ায় একাধিক পরিবর্তনের সিদ্ধান্ত নিয়েছে নবান্ন। প্রশাসন সূত্রে খবর, উৎসবের আমেজ কেটে গেলেই পুলিশের নিচুতলার কর্মী নিয়োগে পদক্ষেপ করবে রাজ্য সরকার। আর সেই পরীক্ষায় চলতি বছর থেকেই সিভিক ভলেন্টিয়ার, ভিলেজ পুলিশ ওঅনান্য সহযোগী পুলিশকর্মীরা প্রাথম বারের মত কনস্টেবল নিয়োগ পরীক্ষায় বসতে পারবেন বলে সিদ্ধান্ত নেওয়া হয়েছে। এই নিয়োগের ক্ষেত্রে তাদের জন্য বিশেষ কোটা থাকবে।

আগের নিয়ম অনুযায়ী, সহযোগী পুলিশকর্মীরা সরাসরি কনস্টেবল নিয়োগ পরীক্ষায় অংশ নিতে পারতেন না। এর ফলে দীর্ঘদিন ধরে তাঁদের মধ্যে ক্ষোভ জমে উঠেছিল। অনেকে সহযোগী পদে চাকরিতে যোগ দিলেও স্থায়ী নিয়োগের সুযোগ না থাকায় হতাশ হয়ে পড়তেন। এমনকি, অনেকেই বিকল্প পেশার কথা ভাবতে শুরু করতেন। তাদের ক্ষোভ মেটাতেই এবার স্থায়ী চাকরির সুযোগ দিতে চলেছে নবান্ন।

আরও পড়ুন: এসএসসি পরীক্ষার পর কী জানালেন শিক্ষামন্ত্রী ব্রাত্য বসু?

নতুন সিদ্ধান্ত অনুযায়ী, সহযোগী পুলিশকর্মীদের জন্য কনস্টেবল নিয়োগে ১৫ শতাংশ কোটা নির্দিষ্ট করা হয়েছে। একই সঙ্গে তাঁদের জন্য সর্ব্বোচ্চ বয়সসীমা রাখা হয়েছে ৩৫ বছর। রাজ্য পুলিশ সূত্রে জানা যাচ্ছে, উৎসবের মরসুম কেটে গেলে নভেম্বরেই কনস্টেবল নিয়োগ পরীক্ষা অনুষ্ঠিত হবে। এ বারের পরীক্ষায় অন্তত ৫ হাজার সহযোগী কর্মী বসতে চলেছেন বলে অনুমান।